钦定古今图书集成/理学汇编/经籍典/第086卷 > 翼传辨疑 > 《欧公图书怪妄之疑》
## 钦定古今图书集成/理学汇编/经籍典/第086卷 > 翼传辨疑 > 《欧公图书怪妄之疑》

欧公不信图书，以为怪妄，又因图书之疑，并与《系辞》
不信，以为非夫子作。愚尝观温公《通鉴》，“魏明帝青龙
间，张掖柳谷口水涌，宝石负图，状象灵龟，立于川西，
有石马、凤凰、麒麟、白虎、牺牛、璜、玦、八卦列宿、孛彗之
象。”唐氏曰：“《河图》《洛书》之说，欧阳永叔攻之甚力。”今观
此图，与《河图》《洛书》亦何以异？惜时无伏羲、神禹，故莫
能通其义，可胜叹哉！愚亦恨不使欧公见之，以祛其
惑也。若夫《系辞》，乃象数之总括，义理之渊薮。《易》无系
辞，犹天无日月，人无眼目矣，其可哉！是何欧公无见
于此也。